Hlina, Alojz, poslanec NR SR (2014-09-17):
Vážený pán predseda, vážené kolegyne, kolegovia, poviem otvorene, ja som zvažoval, či vystúpim alebo nie. Niekedy je lepšie veci riešiť ináč, ale neutíchajúci boj v šírení bludov pokračuje. Dovoľte mi uviesť. Pán premiér jedného času a treba oceniť, všetko treba, čo treba oceniť, treba oceniť, povedal, že sa im rozrastá v SMER-e a proste v ich straníckych štruktúrach určitá arogancia a veci, ktoré sú v regiónoch vnímané zle. Ja verím, že premiér nevie o všetkom, lebo však naozaj, tej agendy je naozaj veľa. Nuž dovoľte, aby som mu predstavil jeden príbeh, ktorý je úplne čítankový. Ukážkový príbeh arogancie, spupnosti, dokazovania si moci, sily v regióne pred ľuďmi, pred danými komunitami, dokazovanie, kto je, kto je pánom. Pani riaditeľka, neberte to teda osobne, ja predpokladám, že aj z tej správy, aj čo mi hovoria ľudia, lebo ja som poľnohospodár, na rozdiel od veľa iných ľudí, ktorí sa k tomu vyjadrujú. Pani Košútová sa na mňa pozrela. Ja som dokonca aj vyštudovaný, ale nie celkom doštudovaný poľnohospodár. Ľudia z fachu, že naozaj je asi aj čo oceniť. Čiže neberte to v tomto zle, len asi predpokladám, že ste podriadená určitým politickým tlakom. A otázka stojí, že nakoľko a prečo je to tak? To mi naozaj asi stojí za to, aby sme si toto zodpovedali, že nakoľko a prečo je to tak. Prečo sa stal riaditeľom pozemkového fondu na Orave otec poslanca, kde jedinou jeho kvalifikáciou bolo to, že je otec poslanca? Viete, tuná sa smiali, myslím to bolo z pána Poliačika, že keď nastúpili, tak proste tak nešťastne, ale tiež urobil chybu, proste je povinnosťou opozičného politika každú chybu koaličného politika využiť. No proste to si nenahovárajme. Nemusí to byť v tom ani osobný rozmer. To je proste tak. Nečudujem sa, že mu to všetci vykričali, že sa nechal, že sa ulakomil na to. Ale tam asi tie okolnosti boli nejaké úplne iné. V tomto boli okolnosti asi také, že naozaj sa išlo o dokazovanie si sily a prinieslo to aj obete. Viete, tento proces priniesol aj obete. Obeťou nominácie, aby sa syn poslanca mohol stať šéfom pozemkového fondu na Orave, bola jedna pani, ktorá vychovávala dve malé deti. Ešte doteraz je nezamestnaná. Táto pani musela odísť. To nebolo, viete, že keď sa menia garnitúry, že sa stínajú hlavy. To plus-mínus môžeme o tom rozprávať. Má to asi z pozície kontroly systému nejaký svoj význam. To by som nespochybňoval, že by odišiel ten vrcholný predstaviteľ fondu. Patrí to asi k tomu. Nie, ona bola referentka. Lebo to bolo tak domotané, že politicky to už bol dosadený riaditeľ, ktorý bol podľa novej vlády, len niekto si potreboval dokázať, že on vie pretlačiť svojho otca, len aby ten ustúpil, ten existujúci riaditeľ, tak ho nemohli poslať domov, ale nemohli zvýšiť počet zamestnancov, nuž tak sa našla obeť. A obeťou bola matka dvoch detí. Matka dvoch detí dostala výpoveď a už na pozemkovom fonde nerobí, ale robí tam predchádzajúci riaditeľ a nový riaditeľ, ktorého kvalifikáciou je to, že je syn poslanca. Obrovský, mimochodom nič v zlom, aj obrovský konflikt záujmov. Je riaditeľom fondu a myslím, že stále pôsobí, že si robí aj znalecké posudky. Viete, to sú veci, ktoré aj na ťažko skúšaný ľud Oravy sú moc. A otázka stojí, že načo to bolo dobré? Premiér, pán premiér Fico, vás sa pýtam. Na čo to bolo dobré? Komu to prospelo, že si váš poslanec potreboval dokázať, že on to urobí, že on to pretlačí? Na konci to urobil, na konci to pretlačil. Len ja vám garantujem, vážení smeráci, že ste si nepomohli. Na Orave ste si nepomohli týmto, touto nomináciou si to za klobúk asi nedáte, lebo tie okolnosti ešte sa nejakým spôsobom vyvinú do termínu, kedy znova ľudia urobia chybu, že vás budú voliť, bude sa to násobiť. Pýtam sa, na čo to bolo dobré? Pán premiér, ak hľadáte prípad pochybenia, ak hľadáte prípad, ktorý by ste mali zaradiť do toho vášho kódexu, ak hľadáte prípad, ktorý by mal byť exemplárny, ak hľadáte prípad, cez ktorý riešením tohto si vyriešite aj ostatné takéto nepotizmy tu, či ako sa to volá, tak ho máte. Viete, župan v Bystrici sa, chvalabohu, zničí sám. Lebo všetkých svojich bratov pozamestnáva, všetky svoje sesternice. Tí Bystričania to majú asi v sebe, že to už začalo Luptákovou svokrou. Proste to asi, len vaši ľudia to v zásade urobili to isté. Poslanec, váš poslanec si potreboval dokázať v danom regióne, že to dokáže a urobil to a je tam. Človek, ktorý je šéfom pozemkového fondu a jedinou jeho kvalifikáciou na túto funkciu je, že je synom poslanca, prosím vás pekne, synom, otcom poslanca, pardon. Je otcom poslanca. Viem, že to môžete vnímať rozpakmi. Už uznajte, čo uznáte. Mal som chuť a vôľu to povedať a podľa mňa, vy by ste mali mať chuť a vôľu to riešiť. Odhliadnuc od, by som povedal, tých vecí, ktoré toto budú sprevádzať, ako systém, ako princíp. Lebo vám to škodí. Ja vám to hovorím, nechcem, ja som posledný, jeden z posledných, ktorý by vám chcel pomáhať, ale toto vám určite poškodí. Úplne flagrantný prípad zneužívania, zneužívania postavenia a funkcie. A tá otázka potom prípadne stojí, stojí prípadne aj na pani riaditeľku. Ja by som jej prial, aby mala kľud na to, aby mohla vykonávať svoju prácu a nemusela riešiť vyklepkávajúceho poslanca, ktorý oroduje za svojho otca. Aby bola týmto tlakom vyhnutá, aby sme aj do budúcna proste toto nejakým spôsobom vyriešili, lebo že niekto si tam pretlačí nejakého svojho nominanta, aleže je niekto tak blbý, že si tam dá svojho otca, to je, znova len svedčí o niečom. Viete, to je, to môže byť, to je na hrane blbosti a arogancie, to je, alebo možno dokopy. Už si to nazvite, ako chcete. Výsledok je však taký, pani riaditeľka. A ja by som vás tých tlakov chcel uchrániť a možno aj toto pomôže, moje vystúpenie do budúcna, že si možno niekto rozmyslí, či vám tam bude pchať svojho syna alebo svojho otca za riaditeľa na nejaký, na nejaký, lebo ja viem, že to je cenená funkcia, s tým sa dajú robiť čary, však o tom ešte asi bude reč. Ďakujem pekne.